Prejav predsedníčky Európskeho parlamentu Roberty Metsolovej na 
formálnom zasadnutí Európskej rady 24. marca 2022 v Bruseli. 
Toto je naša chvíľa: posolstvo predsedníčky Metsolovej pre vedúcich 


predstaviteľov EÚ 


Vážený Charles, vážená Ursula, drahý Emmanuel, drahí priatelia, 


Táto invázia na Ukrajinu pre nás všetkých všetko zmenila. Znamená to, že je 
ohrozené všetko, čo sme obhajovali a propagovali na celom svete, pokiaľ ide o 
náš spôsob života a naše európske hodnoty. Európa musí v tejto chvíli konať, ak 
chceme zabezpečiť, aby to nezmenilo všetko aj pre ďalšiu generáciu. Toto je naša 


chvíľa. 


Som hrdá na to, ako Európa reagovala a šla príkladom, pokiaľ ide o pomoc 
Ukrajine, ako aj pri vyvodzovaní zodpovednosti voči Kremľu. A som hrdá na 
svetovú alianciu, ktorú sme vybudovali. Svetový poriadok založený na pravidlách 
je aj naďalej silný — Putin nesprávne odhadol nielen odvahu a odpor Ukrajiny, 
ale aj silu demokratického poriadku. Urobil zásadnú chybu, keď naše diskusie 


pokladal za slabosť, a teraz zaplatí bezprecedentnú cenu. 


Ukrajina, viac ako kedykoľvek predtým, teraz vzhliada k Európskej únii ako k 
svojej méte — a my musíme reagovať s úprimnosťou, ale aj s nádejou, ktorú tak 
zúfalo potrebuje. Samozrejme, každá krajina musí mať vlastnú cestu a táto cesta 
môže byť zložitá — ale európska budúcnosť Ukrajiny by nemala byť 
spochybňovaná. Rovnako jasne sa musíme vyjadrovať aj vo vzťahu k západnému 


Balkánu. 


Nedávne hrozby Ruska voči Bosne a Hercegovine nenechávajú pochybnosti o 
tom, že Putin je pripravený pokračovať vo svojej ničivej kampani aj na západnom 


Balkáne. 


Z Ukrajiny utiekli milióny ľudí. Ďalšie milióny sú vnútorne vysídlenými osobami a 
očakáva sa, že sa vydajú na cestu do Európy. Musíme byť pripravení — ale čo je 
ešte dôležitejšie, musíme byť odhodlaní urobiť to, čo je potrebné na umožnenie 
budúcnosti bez strachu pre tých, ktorí prichádzajú na naše hranice. Toto úsilie 
musíme viesť my. Európa, ktorú musíme ukázať, musí mať otvorené srdcia a 
otvorené príbytky, a teda musí byť hmatateľným vyjadrením nášho európskeho 


modelu: prepojenia súcitu a sily. 


Musíme zostať ostražití. Príliš veľkému počtu zraniteľných osôb, najmä žien a 
detí, hrozí vykorisťovanie alebo ešte horšie situácie a musíme zabezpečiť, aby 
boli zavedené právne nástroje, ktoré nám umožnia zistiť, kto sa nachádza na 
našich hraniciach. 

To znamená, že treba obnoviť úsilie o napredovanie právnych predpisov, ktoré 
sú vštádiu návrhov. Môžeme nájsť riešenia — a vo všetkých svojich rozhovoroch 
s mnohými z vás som videla ochotu a porozumenie, že svet sa zmenil, a tak sa 
musíme zmeniť aj my. Nasledujúce mesiace budú kľúčové a Európsky parlament 
bude pre vás konštruktívnym a pragmatickým partnerom. Aktivácia smernice o 


dočasnej ochrane bola dobrým opatrením, ale vieme, že to nebude stačiť. 


Chcem zdôrazniť, že Európsky parlament má rovnaké ciele ako vy a chce nájsť 


riešenia spoločných výziev, pred ktorými stojíme. 


Máme teraz príležitosť nájsť praktické a realizovateľné riešenia otázok azylu a 
migrácie, ktoré boli príliš dlho zablokované. Nastal čas posilniť našu jednotu pred 
tým, ako budeme čeliť bezvýchodiskovej situácii a opäť budeme musieť našim 


občanom predkladať ospravedlnenia, prečo sme to nezvládli. 


To isté platí pre právny štát. Môžeme nájsť cestu vpred. Náš európsky model — 
ktorého súčasťou sa chce Ukrajina stať — spočíva v rozhodnej obrane právneho 
štátu, spravodlivosti a rovnosti príležitostí. Nemôžeme stratiť z dohľadu dôvody, 
pre ktoré sa Ukrajina tak intenzívne usiluje pripojiť k našej Únii. Kvôli našim 


spoločným hodnotám sa za tento projekt oplatí bojovať. 


Pokiaľ ide o bezpečnosť: Putin urýchlil túto diskusiu o celú jednu generáciu. 
Naše zmýšľanie sa teraz zásadne zmenilo. Sme ohrození a musíme sa navzájom 
zbližovať, zvyšovať príspevky jednotlivých štátov na obranu a efektívnejšie 
využívať náš spoločný rozpočet Únie. Preskúmajme, ktoré finančné prostriedky 


zostávajú nevyužité, a presmerujme ich tam, kde sú najviac potrebné. 


Nemôžeme hovoriť o bezpečnosti bez toho, aby sme hovorili aj o potravinovej 
bezpečnosti. Musíme predvídať ďalšiu krízu pred naším prahom a nájsť spôsob, 


ako ochrániť naše dodávateľské reťazce, našich poľnohospodárov a našich ľudí. 


Pokiaľ ide o energie: Chcela by som zdôrazniť význam synchronizácie ukrajinskej 
a moldavskej elektrickej siete s našou — bol to hmatateľný výsledok. Dosiahlo sa 
to vďaka mimoriadnemu úsiliu zúčastnených strán, ktoré sa tejto výzve venovali. 


Je potrebné pochváliť aj nepretržitú podporu, ktorú prejavujú susedné členské 


štáty pri zabezpečovaní tokov plynu smerom na východ na Ukrajinu, čo 


predstavuje tretinu ukrajinských potrieb plynu. 


Popri tom sa zvyšujú ceny energie v celej Únii a chcem vyjadriť podporu 
iniciatívam, v ktorých sa vyzýva na koordinované prístupy, ktoré predstavili 


mnohí z vás. 


Európsky parlament tiež víta nový návrh Komisie zabezpečiť, aby sa zásoby plynu 
v EÚ pred budúcou zimu doplnili na 80% kapacity, a to prostredníctvom 
mechanizmov spoločného obstarávania, povinných strategických zásob a 
začlenenia dodatočných solidárnych opatrení. Členské štáty a Komisia by mali 
vedieť, že Parlament je ochotný zaoberať sa týmto návrhom s naliehavosťou, 


ktorú si súčasná situácia vyžaduje. My sme pripravení. 


Musíme urýchlene pracovať na diverzifikácii našich zdrojov energie a zbaviť sa 
ich závislosti od Ruska. Naším dlhodobým cieľom musí byť, aby sme úplne 
prestali dovážať ruský plyn. Vieme, že k tomu nemôže dôjsť zo dňa na deň, ale 


je to jediné dlhodobé riešenie. 


Musíme konať rovnako ambiciózne ako v prípade iniciatívy Fit for 55. Teraz 
musíme napredovať rýchlejšie, a nie spomaľovať — ide predsa o našu bezpečnosť 


a nezávislosť, ako aj o naše výzvy spojené s klímou. 


Napokon mi dovoľte povedať zopár slov o potrebe podporiť obnovu Ukrajiny. Aj 
v tejto oblasti môže naša Únia prevziať vedúcu úlohu — podobne ako sme 


preukázali pri vytváraní osobitného fondu solidarity pre Ukrajinu. Úsilie Grécka 


a Talianska, ktoré prisľúbili opätovne vybudovať divadlá a nemocnice v 


Mariupole, prináša nielen hmatateľné výsledky, ale aj nádej. 


To, čo Ukrajina potrebuje, aby vytrvala, je práve nádej. Viera v Európu. Viera v 


zahnanie obrovskej vojnovej mašinérie Putina. 


Ďakujem vám. 


